Forcat izraelite të gatshme, por operacionet janë shtyrë - 2002-05-11
Banorët e Rripit të Gazës vazhdojnë të grumbullojnë rezerva ushqimore në pritje të një inkursioni ushtarak izraelit
Forca izraelite po qendrojnë të gatshme pranë Rripit të Gazës, por sipas mjeteve izraelite të informimit, operacionet janë shtyrë. Televizioni izraelit njofton se ministri i mbrojtjes, Benyamin Ben-Eliezer, vendosi t’i shtyjë operacionet për shkak të rrjedhjes së informatave rreth planeve të ushtrisë, që i mohoi asaj mundësinë e ndërmarrjes së sulmeve të befasishme. Ministri i jashtëm izraelit, Shimon Peres, kishte thënë se operacioni do të vinte në shënjestër vetëm qendrat e terrorit dhe se nuk kishte për qëllim pushtimin e Rripit të Gazës. Banorët e Rripit të Gazës vazhdojnë të grumbullojnë rezerva ushqimore në pritje të një inkursioni ushtarak izraelit si shenjë hakmarrjeje ndaj shpërthimit vetëvrasës palestinez të ditës së martë që shkaktoi vdekjen e 15 izraelitëve në periferi të Tel Avivit. Ndërkohë, trupat izraelite u tërhoqen plotësisht nga Bethlehemi. Ballafaqimi 5 javor te Kisha e Lindjes së Krishtit përfundoi dje me mërgimin e 13 ekstremistëve të kërkuar nga Izraeli për terrorizëm. Të gjithë të tjerët që mbaheshin të rrethuar nga forcat izraelite, janë lënë të lirë. 13 palestinezët u dërguan në Qipro, nga ku do të shpërndahen nëpër disa vende evropiane. 26 palestinezë të tjerë të kërkuar u dërguan në Rripin e Gazës dhe mbi 80 civilë u lanë të lirë. Presidenti Bush tha se përfundimi i ballafaqimit në Bethlehem duhet t’i shtojë mundësitë për arritjen e një zgjidhjeje politike të konfliktit izraelito palestinez.